Komisijos sprendimas
2002 m. liepos 10 d.
iš dalies keičiantis Sprendimą 2002/199/EB dėl gyvūnų sveikatos reikalavimų ir veterinarinio sertifikavimo importuojant gyvus galvijus ir kiaules iš tam tikrų trečiųjų šalių
(pranešta dokumentu Nr. C(2002) 2553)
(tekstas svarbus EEE)
(2002/578/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus, kiaules ir šviežią mėsą iš trečiųjų šalių [1] su paskutiniais pakeitimais, padarytais Reglamentu (EB) Nr. 1452/2001 [2], ypač į jos 8 straipsnio 3 dalį,
kadangi:
(1) Remiantis Direktyvos 72/462/EEB 8 straipsnio 3 dalimi, tam tikrų trečiųjų šalių bruceliozės, enzootinės galvijų leukozės ir tuberkuliozės tyrimo reikalavimai gali būti laikomi lygiaverčiais Bendrijos vidaus prekybai nustatytiems reikalavimams.
(2) Kanada pateikė informaciją apie savo sistemą, pagal kurią bandos pripažįstamos oficialiai neužkrėstomis enzootine galvijų leukoze.
(3) 3) Čekijos Respublika pateikė informaciją apie savo sistemą, pagal kurią pripažįstama oficialiai neužkrėsta enzootine galvijų leukoze.
(4) Šios Kanados ir Čekijos Respublikos pateiktos garantijos dėl enzootinės galvijų leukozės gali būti laikomos lygiavertėmis Bendrijos vidaus prekybai taikomoms garantijoms.
(5) Kanados ir Čekijos Respublikos kompetentingos veterinarijos institucijos įsipareigojo nedelsdamos pranešti Komisijai apie bet kokius pasiūlytus jų sistemoms skirtų taisyklių pakeitimus.
(6) Atitinkamai turėtų būti iš dalies pakeistas Komisijos sprendimas 2002/199/EB [3].
(7) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2002/199/EB VI priedas pakeičiamas šio sprendimo priedu.
2 straipsnis
Šis sprendimas įsigalioja šešiasdešimtą dieną po jo paskelbimo Europos Bendrijų oficialiajame leidinyje.
3 straipsnis
Šis sprendimas skirtas valstybėms narėms.
Priimta Briuselyje, 2002 m. liepos 10 d.